Ellilífeyrir og heimilisuppbót frá Tryggingastofnun ríkisins skerðast um að allt að 56,9% vegna réttinda fólks á greiðslum úr lífeyrissjóði. Landssband eldri borgara segir þetta stjórnarskrárbrot og boðar til útifundar á Austurvelli í dag til að fara yfir dómsmál þriggja félaga í Gráa hernum gegn ríkinu.
Aðalmeðferð í málinu hófst í Héraðsdómi Reykjavíkur í morgun. Samkvæmt Landssambandi eldri borgara er málið reist á því að með skerðingu opinberra lífeyrisgreiðslna í hlutfalli við réttindi ellilífeyristaka í lífeyrissjóð sé gengið gegn stjórnarskrárvörðum eignarrétti lífeyristaka. Í tilkynningu frá landssambandinu segir að skerðingarnar nemi allt að 56,9% af greiðslum úr lífeyrissjóði, en þegar tekið sé tillit til tekjuskatta sé eignaupptakan allt að 72,9% á greiðslum út lífeyrissjóðum. Þetta brjóti gegn 72. grein stjórnarskrár Íslands, en einnig mannréttindasáttmála Evrópu um friðhelgi sem og ákvæðum beggja um bann við mismunun. Í stefnu þremeninganna gegn ríkinu er rakið að skyldulífeyrissparnaðarkerfið sem sett var á laggirnar hafi átt að koma til viðbótar, en ekki í stað almannatrygginga. Núverandi skerðingar færi hins vegar verulegan hluta þess ávinningis frá sjóðsfélögum til ríkisins. Á útifundinum sem hefst á Austurvelli klukkan 14 kynnir formaður Landssambands eldri borgara málsóknina og lögmaður gerir grein fyrir málflutningnum, auk þess sem listamenn koma fram.